**Luna**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Și luna rotilă pe cer căzută

De la osia unui car îngeresc

E un semn fără de tăgadă

Că a mai fost vizitată.

Într-o noapte s-au retras

De acolo cetele îngerești

Și a rămas doar pustiul

Mormânt gol al umbrelor

Și al ultimilor adieri de vânt.

Când însă luna se umple

De prea multă lumină

Ies din văgăuni zvârcolacii

Şi pământenii se neliniştesc

Şi de teamă tremură munții

Cei falnici din încheieturi.

La țărmuri agitate valurile

Intră în vâltori de maree

Retrăgându-se și înaintând

Într-o tulburată frământare.

Pe nicovala de aur a lunii

Rotilă căzută de la osia

Carului aceluia îngeresc

Un fierar călește potcoave

Pentru caii apocaliptici

Ȋn caz că ȋn curȃnd la galop

Vor trece și peste pământ.